На основу члана 2. став (3) тачка ц), члана 7. став (1) тачка б) и члана 70. Закона о Централној банци Босне и Херцеговине („Службени гласник БиХ“, бр. 01/97, 29/02, 8/03, 13/03, 14/03, 9/05, 76/06 и 32/07), Управни одбор Централне банке Босне и Херцеговине на 3. сједници одржаној 30.03.2023. године доноси

**ОДЛУКУ**

**о Јединственом регистру рачуна пословних субјеката у Босни и Херцеговини**

(НОВЕЛИРАНИ ТЕКСТ)

Члан 1.

(Предмет)

(1) Овом одлуком Централна банка Босне и Херцеговине (у даљем тексту: Централна банка), у циљу унапређења платних система, успоставља Јединствен регистар рачуна пословних субјеката који платни промет у Босни и Херцеговини обављају преко рачуна отворених у банци и рачуна у Централној банци (у даљем тексту: ЈРР).

(2) Овом одлуком уређује се вођење и садржај ЈРР, одређују корисници података из ЈРР, начин достављања података и приступ подацима у ЈРР.

Члан 2.

(Пословни субјект са ЈИБ/ИД бројем)

Пословни субјекти који платни промет у Босни и Херцеговини обављају преко рачуна отворених у банци и Централној банци у смислу ове одлуке јесу: институције, органи управе, јединице локалне самоуправе, други облици организовања чије је оснивање регистровано код надлежног органа или основано законом, правна лица или дијелови правних лица, привредна друштва, јавна предузећа, банке и друге финансијске организације, удружења, физичка лица која самостално обављају регистровану пословну дјелатност и други пословни субјекти којима је додијељен јединствени идентификациони број.

Члан 3.

(Рачун)

(1) Рачун отворен код банке је рачун отворен у складу с ентитетским прописима о унутрашњем платном промету преко којег пословни субјект обавља платни промет у Босни и Херцеговини.

(2) Рачун отворен код Централне банке је рачун отворен у складу са Законом о Централној банци и другим позитивним законским прописима.

Члан 4.

(Успостављање и начин вођења ЈРР)

(1) ЈРР успоставља и води Централна банка.

(2) ЈРР Централна банка води као електронску збирку података о рачунима пословних субјеката из члана 2. ове одлуке.

Члан 5.

(Достављање података у ЈРР)

(1) Банка и Централна банка, за сваки рачун пословног субјекта који воде, достављају у ЈРР сљедеће податке:

1. Број рачуна

*Уписује се број рачуна пословног субјекта у IBAN или BBAN формату. Уколико рачун није у овом формату, уписује се у облику у ком се води у банци. Број рачуна уписује се без размака и посебних знакова као што су цртице, косе црте, тачке и сл.*

2. Врста рачуна

*Уписује се прописана ознака за врсту рачуна у складу за ентитетским законима о унутрашњем платном промету и то:*

*G – главни рачун*

*R – рачун за редовно пословање*

*О – рачун организационог дијела*

*P – рачун за посебне намјене*

*Ј – рачун за прикупљање јавних прихода*

*D – девизни рачун*

*K – рачун за депозит који представља колатерал*

*S – рачун пословног субјекта који је у стечају*

*F – рачун пословног субјекта који је у поступку финансијске консолидације*

*X – непозната врста рачуна*

3. Кантон

*Уписује се бројчана ознака кантона у ком се налази сједиште пословног субјекта и то:*

*001 – УНСКО-САНСКИ КАНТОН*

*002 – ПОСАВСКИ КАНТОН*

*003 – ТУЗЛАНСКИ КАНТОН*

*004 – ЗЕНИЧКО-ДОБОЈСКИ КАНТОН*

*005 – БОСАНСКО-ПОДРИЊСКИ КАНТОН*

*006 - СРЕДЊОБОСАНСКИ КАНТОН*

*007 – ХЕРЦЕГОВАЧКО-НЕРЕТВАНСКИ КАНТОН*

*008 – ЗАПАДНОХЕРЦЕГОВАЧКИ КАНТОН*

*009 – КАНТОН САРАЈЕВО*

*010 – КАНТОН 10*

*За Републику Српску и Брчко дистрикт уписује се ознака 999.*

4. Општина

*Уписује се шифра општине коју је прописао надлежни орган.*

5. Назив пословног субјекта

*Уписује се назив пословног субјекта из рјешења о упису у регистар или из другог одговарајућег документа.*

6. Поштански број сједишта пословног субјекта

*Уписује се поштански број сједишта пословног субјекта који је отворио рачун.*

7. Адреса сједишта пословног субјекта улица и број

*Уписује се улица и број сједишта пословног субјекта који је отворио рачун.*

8. Назив града сједишта пословног субјекта

*Уписује се назив града сједишта пословног субјекта који је отворио рачун.*

9. Јединствени идентификациони број пословног субјекта

*Уписује се јединствени идентификациони број пословног субјекта – власника рачуна.*

10. Шифра главне дјелатности пословног субјекта – стари формат

*Уписује се бројчана ознака дјелатности према класификацији дјелатности у старом формату уколико банка не располаже информацијама о шифри главне дјелатности у новом формату.*

11. Шифра главне дјелатности пословног субјекта – нови формат

*Уписује се бројчана ознака дјелатности према класификацији дјелатности из одговарајућег документа у новом формату.*

12. Облик организовања пословног субјекта

*Уписује се бројчана ознака из Обавјештења о разврставању према класификацији дјелатности издатом од завода за статистику Федерације Босне и Херцеговине, Републике Српске и Брчко дистрикта Босне и Херцеговине (у даљем тексту: ФБиХ; РС и БДБиХ).*

13. Облик својине пословног субјекта

*Уписује се облик власништва пословног субјекта из Обавјештења о разврставању према класификацији дјелатности издатом од завода/агенције за статистику ФБиХ и РС.*

14. Статус рачуна

*Уписује се ознака статуса рачуна и то:*

*U – угашен*

*B – блокиран*

*А – активан*

*G – грешка*

15. Датум и вријеме задње промјене статуса рачуна

*Уписује се датум и вријеме задње промјене статуса рачуна. Уписује се само ако је дошло до промјене статуса рачуна.*

16. Тип рачуна

*Уписује се ознака типа рачуна и то:*

*P – рачун правног лица*

*S – рачун физичког лица које самостално обавља привредну дјелатност*

*X – остали.*

17. Порески број пословног субјекта

*Уписује се порески број власника рачуна уколико постоји податак.*

18. Матични број пословног субјекта

*Уписује се матични број пословног субјекта уколико постоји податак.*

19. Територијално-политичка заједница

*Уписује се бројчана ознака територијално-политичке заједнице зависно од нивоа организовања и то:*

*0 - држава Босна и Херцеговина*

*1 - Федерација Босне и Херцеговине*

*2 – Република Српска*

*3 – Брчко дистрикт*

*4 – нерезидент*

20. ИД банке

*Уписује се троцифрени број који означава број банке који утврђује**Централна банка.*

21. Тип промјене

*Уписује се ознака типа промјене и то:*

*N – отварање рачуна или први унос података о рачуну*

*C – затварање рачуна*

*U – промјена статуса или осталих података о рачуну.*

22. Датум и вријеме отварања рачуна

*Уписује се датум и вријеме отварања рачуна.*

23. Датум и вријеме затварања рачуна

*Уписује се датум и вријеме затварања рачуна.*

24. Датум и вријеме када је рачун постао главни рачун

*Уписује се датум и вријеме када је рачун постао главни рачун.*

25. Датум и вријеме отказивања главног рачуна

*Уписује се датум и вријеме отказивања главног рачуна.*

26. Пренесено с рачуна – број рачуна

*Уписује се број старог рачуна, ако је био обављен пренос с тог рачуна*.

27. Пренесено на рачун – број рачуна

*Уписује се број новог рачуна, ако је обављен пренос на тај рачун.*

(2) Централна банка у ЈРР доставља само обавезне податке из става (1) овог члана.

(3) Банке и Централна банка податке из става (1) овог члана достављају одмах након настанка промјене на рачуну, а нарочито податке о отварању и затварању рачуна, блокади и деблокади рачуна и промјени главног рачуна.

Члан 6.

(Начин и рокови достављања података у ЈРР)

(1) Банке достављају податке у ЈРР електронски, сваким радним даном у периоду од 08.00 до 16.00 часова.

(2) Под радним даном из става (1) овог члана сматра се радни дан утврђен прописом Централне банке о оперативним правилима за жироклиринг.

Члан 7.

(Одговорност банке и Централне банке)

(1) Банка одговора за тачност и благовременост достављених података а Централна банка одговара за истовјетност достављених података с подацима у ЈРР.

(2) Централна банка податке из члана 5. ажурира одмах по пријему и ажурирани подаци доступни су корисницима података.

(3) У случају престанка важења дозволе за рад банке, банка је дужна послати податке из члана 5. тачке 14. ове одлуке за све рачуне које је доставила у ЈРР како би коначан статус свих рачуна те банке у ЈРР био статус U.

(4) Уколико банка не поступи у складу са ставом (3) овог члана, Централна банка ће у року од 60 дана од датума пријема акта надлежног органа о престанку рада банке или од њега овлашћеног лица у ЈРР извршити одговарајуће промјене како би коначан статус свих рачуна те банке у ЈРР био статус U.

Члан 8.

(Приступ подацима)

Подацима из ЈРР може се приступити:

а) директним увидом путем интернета,

б) у форми појединачних извјештаја и

ц) преузимањем базе података.

Члан 9.

(Директан увид путем интернета)

(1) Директан увид у податке из ЈРР путем интернета имају: Централна банка, Агенција за банкарство Федерације Босне и Херцеговине и Агенција за банкарство Републике Српске (у даљем тексту: агенције за банкарство), институције, органи управе, јединице локалне самоуправе и банке.

(2) Директан увид у податке из ЈРР путем интернета могу имати и корисници којима је Централна банка на основу писаног захтјева издала одобрење.

(3) Корисници података из ставова (1) и (2) овог члана су дужни обезбиједити техничке услове потребне за приступ ЈРР.

(4) Сви корисници података из ове одлуке податке и извјештаје из ЈРР могу користити само за властите потребе и не могу их користити у друге сврхе нити даље дистрибуисати, изузев Централне банке и банака.

Члан 10.

(Врсте извјештаја из ЈРР)

Из ЈРР могу се добити сљедеће врсте извјештаја:

а) Извјештај о рачуну пословног субјекта,

б) Извјештај о историји статуса рачуна пословног субјекта,

ц) Извјештај о рачунима пословног субјекта,

д) Извјештај да пословни субјект нема евидентиран нити један рачун у Јединственом регистру рачуна у БиХ,

е) Извјештај о рачуну пословног субјекта – Главни рачун и

ф) Извјештај о промјени Главног рачуна пословног субјекта.

Члан 11.

(Врсте података у извјештајима)

Извјештаји из члана 10. ове одлуке, садрже сљедеће податке:

а) Извјештај о рачуну пословног субјекта: назив и адреса пословног субјекта, ИД број, дјелатност, поштански број сједишта, облик организовања, облик својине, кантон, општина, територијално-политичка заједница, број рачуна, IBAN број рачуна, тип и врста рачуна, датум и вријеме отварања рачуна, датум и вријеме промјене статуса, назив и адреса банке, датум и вријеме ажурирања статуса у Регистру.

б) Извјештај о историји статуса рачуна пословног субјекта: назив и адреса пословног субјекта, ИД број, број рачуна, датум отварања и назив банке, статуси рачуна, датум и вријеме промјене статуса и врсте рачуна, датум и вријеме ажурирања статуса у Регистру.

ц) Извјештај о рачунима пословног субјекта: назив и адреса пословног субјекта, ИД број, бројеви рачуна, назив банке, врсте рачуна, датум и вријеме промјене статуса рачуна, датум и вријеме ажурирања статуса у Регистру.

д) Извјештај да пословни субјект нема евидентиран нити један рачун у Јединственом регистру рачуна у БиХ: информација да за конкретан ИД број није евидентиран нити један рачун.

е) Извјештај о рачуну пословног субјекта – Главни рачун, као под тачком а).

ф) Извјештај о промјени главног рачуна пословног субјектан: назив и адреса пословног субјекта, ЈИБ, бројеви рачуна и назив банке, датум и вријеме отказивања, датум и вријеме проглашења, датум и вријеме ажурирања статуса у Регистру.

Члан 12

(Информативни извјештај)

(1) Поред извјештаја из члана 10. ове одлуке путем којих се може извршити приступ подацима садржаним у ЈРР, Централна банка омогућава приступ подацима садржаним у ЈРР и путем ˮonlineˮ информативног извјештаја о рачунима пословног субјекта, који је доступан на интернет страници Централне банке у виду електронски генерисаних података који се воде за одређени јединствени идентификациони број.

(2) Информативни извјештај из става (1) овог члана се добија приступањем интернет страници Централне банке, гдје се у одговарајуће поље претраге уноси јединствени идентификациони број пословног субјекта, након чега се као резултат претраге излиставају подаци: број рачуна, статус рачуна, назив банке, датум промјене статуса и врста рачуна.

(3) Информативни извјештај из става (1) овог члана је доступан сваком физичком или правном лицу које испуњава техничку могућност приступа интернет страници Централне банке и за њега Централна банка не наплаћује новчану накнаду. Информативни извјештај је у read only формату, без могућности мијењања података садржаних у извјештају и без могућности штампања извјештаја и исти се не може користити као доказ у правном промету.

Члан 13.

(Дистрибуција података у форми појединачних извјештаја)

(1) Централна банка врши дистрибуцију података из ЈРР у форми појединачних извјештаја преко организационих јединица (главне јединице и филијале), а на основу писаног захтјева поднесеног главној јединици или филијали Централне банке.

(2) Образац писаног захтјева се може преузети на интернет страници Централне банке или у главној јединици или филијали Централне банке и саставни је дио ове одлуке.

(3) Када дистрибуцију података врши главна јединица или филијала Централне банке у складу са ставом (1) овог члана, захтјев се подноси и извјештај преузима на један од сљедећих начина:

а) лично,

б) факсом и

ц) имејлом.

(4) Дистрибуцију података из ЈРР у форми појединачних извјештаја могу вршити и банке.

Члан 14.

(Преузимање базе података)

(1) Централна банка и агенције за банкарство имају право преузимања (downloada) базе података из ЈРР без накнаде.

(2) На основу поднесеног писаног захтјева с образложењем, Централна банка ће банци, као резервни начин размјене података, омогућити преузимање (download) базе података из ЈРР без накнаде.

(3) На основу поднесеног писаног захтјева с образложењем, гувернер Централне банке може посебним актом институцијама, органима управе и јединицама локалне самоуправе одобрити преузимање (download) базе података без накнаде.

(4) На основу поднесеног писаног захтјева с образложењем, гувернер Централне банке може посебним актом осталим корисницима података одобрити преузимање (download) базе података уз накнаду у износу утврђеном прописом Централне банке о утврђивању тарифе накнада за услуге Централне банке.

Члан 15.

(Подаци о блокираним рачунима)

(1) Централна банка на својој интернет страници мјесечно објављују податке о блокираним рачунима пословних субјеката из ЈРР.

(2) Подаци из става (1) овог члана обухватају назив пословног субјекта, ИД број, број рачуна, врсту рачуна и назив банке код које је рачун отворен.

Члан 16.

(Накнада)

(1) За услугу приступа подацима из члана 8. ове одлуке корисници података плаћају накнаду у износу утврђеном прописом Централне банке о утврђивању тарифе накнада за услуге Централне банке.

(2) Накнаду за приступ подацима из ЈРР не плаћају корисници података из члана 9. став (1) ове одлуке изузев банке за приступ подацима у форми појединачних извјештаја.

(3) Уколико корисник података не измири обавезу из става (1) овог члана, Централна банка може привремено ускратити право приступа ЈРР до измирења обавезе.

Члан 17.

(Искључење)

(1) Уколико се корисник података не придржава услова и обавеза из ове одлуке, односно уколико Централна банка оцијени да би његово даље коришћење подацима могло утицати на рад ЈРР у цјелини, Централна банка може привремено или трајно искључити корисника података из ЈРР.

(2) Уколико је банка као корисник података привремено искључена и даље је обавезна достављати податке у ЈРР у складу с овом одлуком.

(3) Корисник података привремено искључен из ЈРР у складу са ставом (1) овог члана код поновног укључења плаћа накнаду у износу утврђеном прописом Централне банке о утврђивању тарифе накнада за услуге Централне банке.

(4) У сваком појединачном случају гувернер Централне банке посебним актом одређује мјеру привременог или трајног искључења кориснику података.

(5) Акт из става (4) овог члана који се односи на банку Централна банка доставља надлежној агенцији за банкарство.

Члан 18.

(Сарадња)

У циљу унапређења ЈРР, Централна банка размјењује податке и сарађује с ентитетским агенцијама надлежним за вођење регистара рачуна пословних субјеката.

Члан 19.

(Унос података и приступ путем интернета)

Гувернер Централне банке ће до почетка примјене ове одлуке донијети пропис којим ће се детаљно уредити начин уноса података из члана 5. ове одлуке и технички услови за приступ ЈРР путем интернета.

Члан 20.

(Ступање на снагу и објављивање)

(1) Ова одлука се објављује у “Службеном гласнику БиХ’’ и ступа на снагу осмог дана од дана објављивања.

(2) Ова одлука ће се објавити и у “Службеним новинама Федерације БиХ”, “Службеном гласнику Републике Српске” и “Службеном гласнику Брчко дистрикта БиХ”.

Члан 21.

(Престанак важења)

Даном ступања на снагу ове одлуке престаје да важи Одлука о Јединственом регистру трансакционих рачуна пословних субјеката у Босни и Херцеговини, (”Службени гласник БиХ” број: 64/18), Одлука о измјенама и допунама Одлуке о Јединственом регистру трансакционих рачуна пословних субјеката у Босни и Херцеговини, (”Службени гласник БиХ” број: 88/18), Одлука о измјени Одлуке о Јединственом регистру трансакционих рачуна пословних субјеката у Босни и Херцеговини, (”Службени гласник БиХ” број: 22/21), Одлука о допунама Одлуке о Јединственом регистру трансакционих рачуна пословних субјеката у Босни и Херцеговини, (”Службени гласник БиХ” број: 77/21) и Одлука о допуни Одлуке о Јединственом регистру рачуна пословних субјеката у Босни и Херцеговини (”Сл. гласник БиХ”, бр. 14/22).

Предсједавајући

Број: УВ-122-02-1-829-13/23 Управног одбора Централне банке

Сарајево, 30.03.2023. године Босне и Херцеговине

ГУВЕРНЕР

др Сенад Софтић

**Захтјев за издавање извјештаја из Јединственог регистра рачуна пословних субјеката у Босни и Херцеговини**

|  |  |
| --- | --- |
| **Врста извјештаја из Јединственог регистра рачуна:**  **(означити врсту/е тражених извјештаја):**   * Извјештај о рачуну пословног субјекта * Извјештај о историји статуса рачуна пословног субјекта * Извјештај о рачунима пословног субјекта * Извјештај да пословни субјекат нема евидентиран нити један рачун у ЈРР * Извјештај о рачуну пословног субјекта – Главни рачун * Извјештај о промјени Главног рачуна пословног субјекта | **Начин преузимања Извјештаја из Јединственог регистра рачуна (означити само један од понуђених начина):**   * лично (у главној јединици/филијали ЦББиХ којој је упућен захтјев) * факс број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ * e-mail: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |  |
| --- | --- | --- |
| Идентификациони број пословног субјекта | Број рачуна пословног субјекта | Назив, мјесто/сједиште и адреса пословног субјекта |
|  |  |  |
|  |  |  |
|  |  |  |
|  |  |  |
|  |  |  |

**Напомена: обавезно испунити ред у колони Идентификациони број пословног субјекта и/или Број рачуна пословног субјекта, као и ред у колони Назив пословног субјекта**

Подносилац захтјева: \_\_\_\_\_\_\_\_\_\_\_\_\_\_\_\_\_\_\_\_\_\_\_ Телефон: \_\_\_\_\_\_\_\_\_\_\_\_\_\_\_\_\_\_ Датум подношења захтјева: \_\_\_\_\_\_\_\_\_\_\_\_\_\_\_\_\_\_\_\_\_\_

(потпис и печат)